Śńyżka. Śńyżka (czes. "Sněžka", pol. "Śnieżka", mjym. "Schneekoppe", dolnoś. "Schniekuppe") – nojsrogszy wjyrch Ślůnska a Czeskij Republiki, srogo na 1603 metry. Położůno je we Gůrach Uolbrzimich, kere sům tajlům Sudetůw.
Na wjyrchu stoji restauracyjo a astrůnůmiczne uobserwatoryjům; po czeskij strůńe trwo budowa nowygo schrůńiska turystycznygo. Dowńi na Śńyżce stały dwa schrůńiska - mjymjecke uod 1850 pod mjanym "Preussische Baude", kere rozebrali Poloki we lotach 60. XX stolećo a czeske "Böhmische Baude" (w tyn czas austrijocke) uod 1868. Zawarte bůło uod 1989, a rozebrano je we 2005.
Śńyżka je fest popularno postrzůd turystůw uod XVI stolećo. Dźiśej prowadzům tukej cesty uod Polski a Czechůw. Ze czeskij strůny dźało tyż zajlbana uod mjasta Pec pod Sněžkou.
We marcu 2009 przitrefiła śe na Śńyżce budowlano katastrofa - na pora tydńi zawarto uobserwatoryjům a cesty na wjyrch uod polskij strůny.
Śnyżka je przedstawjůno na wapyńe Karpacza.